ยกเครื่อง Core Banking
เป็นข่าวสะพัดไปทั่วโซเชียลมีเดียแล้วว่า ธนาคารกสิกรไทยจะปิดปรับปรุงระบบคอมพิวเตอร์ชั่วคราว วันที่ 17-19 ก.ค.นี้ ซึ่งจะทำให้ไม่สามารถใช้บริการหลายอย่างของแบงก์ได้ เช่น ช่องทางบริการอิเล็กทรอนิกส์ทั้งหมด และบัตรเอทีเอ็ม เดบิต หรือสินเชื่อเงินสด ทั้งกับตู้กสิกรไทยเองและตู้ของแบงก์อื่น จะฝากเงินผ่านตู้หรือปรับบุ๊กแบงก์ก็ไม่ได้ด้วย
22 มิ.ย. 2558

เป็นข่าวสะพัดไปทั่วโซเชียลมีเดียแล้วว่า ธนาคารกสิกรไทยจะปิดปรับปรุงระบบคอมพิวเตอร์ชั่วคราว วันที่ 17-19 ก.ค.นี้ ซึ่งจะทำให้ไม่สามารถใช้บริการหลายอย่างของแบงก์ได้ เช่น ช่องทางบริการอิเล็กทรอนิกส์ทั้งหมด และบัตรเอทีเอ็ม เดบิต หรือสินเชื่อเงินสด ทั้งกับตู้กสิกรไทยเองและตู้ของแบงก์อื่น จะฝากเงินผ่านตู้หรือปรับบุ๊กแบงก์ก็ไม่ได้ด้วย
พูดง่ายๆ ว่า นอกจากบัตรเครดิตที่ไว้รูดซื้อสินค้าหรือเติมน้ำมันแล้ว คุณจะไม่สามารถใช้บัตรอิเล็กทรอนิกส์ของกสิกรฯทำธุรกรรมการเงินบนตู้เอทีเอ็มใดๆ ได้เลย ตั้งแต่ 4 ทุ่มคืนวันศุกร์ ไปจนถึง 4 ทุ่มของคืนวันอาทิตย์ แต่หลายคนยังแชร์ต่อๆ กันไปไกลว่า ให้ไปอัพเดทสมุดบัญชีกันไว้ด้วยเผื่อมีอะไรผิดพลาด เพราะเป็นการปรับระบบครั้งใหญ่ 
แต่ที่น่าสนใจมากกว่าก็คือ ครั้งนี้กสิกรฯ ยอมทุ่มทุนสร้างปิดระบบถึง 2 วันเต็ม ต่างจากครั้งที่ผ่านๆ มา หรือต่างจากแบงก์อื่นๆ ที่ปิดระบบเพื่อปรับปรุงกันเป็นชั่วโมง หรืออาจสูงสุด 1 วันเท่านั้น
การปิดระบบถึง 2 วัน จึงไม่ใช่การปรับธรรมดา แต่เป็นการยกเครื่องใหญ่เปลี่ยน Core Banking System (CBS) หรือระบบที่อยู่เบื้องหลังการให้บริการของธนาคาร ซึ่งจัดการข้อมูลทั้งหมดที่เกี่ยวข้องกับข้อมูลลูกค้า เงินฝาก สินเชื่อ การโอนเงิน ชำระเงิน หรือเป็นหัวใจสำคัญที่สุดของแบงก์ในการกุมฐานข้อมูลสำคัญต่างๆ ทั้งธนาคารเอาไว้
ระบบ CBS ของแต่ละแบงก์นี่เขาลงระบบกันมาตั้งแต่ยุค 70s-80s เรียกว่าคนดูแลระบบแทบจะเกษียณกันไปหมดแล้ว เป็นหนึ่งในระบบคอมพิวเตอร์องค์กรที่ค่อนข้างล้าหลัง จนแต่ละแบงก์ต้องทยอยปรับระบบกันไปตลอดช่วง 10 ปีมานี้ เพราะมีตัวเร่งสำคัญอย่างดิจิทัล แบงก์กิ้ง ไล่หลังมา ทำให้แบงก์ไม่สามารถที่จะเพิ่มลูกค้าหรือเพิ่มผลิตภัณฑ์ทั้งบนแพลตฟอร์มของไอแบงก์กิ้ง และโมบายแบงก์กิ้ง ได้มากหรือเร็วมากพอ หากไม่ปรับระบบ CBS ให้รองรับได้
ยิ่งเคแบงก์ออกผลิตภัณฑ์มากวาดกลุ่มรายย่อยเพื่อชิงความเป็นผู้นำในด้านดิจิทัล แบงก์กิ้งในช่วงไม่กี่ปีที่ผ่านมา ก็ยิ่งต้องพัฒนาระบบให้รองรับ โดยเฉพาะ K-Cyber Banking จะเห็นได้ว่าในช่วง 1-2 ปีที่ผ่านมา เคแบงก์มีการปิดปรับปรุงระบบไปหลายครั้ง และมีครั้งที่ถึงกับปรับโฉมเว็บไซต์ใหม่ แต่สุดท้ายก็ต้องกลับมาใช้แบบเดิมเพราะยังปรับได้ไม่สมบูรณ์พอ 
การยกเครื่องครั้งนี้จะคุ้มค่าสมการรอคอยหรือไม่ ต้องรอติดตามกันค่ะ